CELEX: 52018PC0005
Language: lv
Date: 2018-01-10
Title: Priekšlikums PADOMES ĪSTENOŠANAS LĒMUMS, ar ko Maltas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 10.1.2018
            COM(2018) 5 final
            2017/0361(NLE)
            Priekšlikums
            PADOMES ĪSTENOŠANAS LĒMUMS,
            ar ko Maltas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 2006. gada 28. novembra Direktīvas 2006/112/EK
                  1
                par kopējo pievienotās vērtības nodokļa sistēmu (turpmāk PVN direktīva) 395. panta 1. punktu Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, ar kuriem atkāpjas no direktīvas noteikumiem nolūkā vienkāršot PVN iekasēšanas procedūru vai nepieļaut dažu veidu nodokļu nemaksāšanu un izvairīšanos no nodokļu maksāšanas.
            
            
               Ar vēstuli, kas Komisijā reģistrēta 2017. gada 22. septembrī, Malta lūdza atļauju no 2018. gada 1. janvāra piemērot pasākumu, ar ko atkāpjas no PVN direktīvas 287. panta, ļaujot Maltai atbrīvot no PVN tos nodokļa maksātājus, kuru saimnieciskā darbība ir galvenokārt tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi) un gada apgrozījums nav lielāks par EUR 20 000.
            
            
               Saskaņā ar PVN direktīvas 395. panta 2. punktu Komisija ar 2017. gada 3. novembra vēstuli informēja pārējās dalībvalstis par Maltas lūgumu. Ar 2017. gada 7. novembra vēstuli Komisija paziņoja Maltai, ka tās rīcībā ir visa informācija, kas vajadzīga lūguma izskatīšanai.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm ir paredzēta iespēja piemērot īpašus režīmus mazajiem uzņēmumiem, tostarp iespēja atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli.
            
            
               Saskaņā ar PVN direktīvas 287. pantu atsevišķas dalībvalstis, kuras Eiropas Savienībai pievienojušās pēc 1978. gada 1. janvāra, var piemērot atbrīvojumu no nodokļa tādiem nodokļa maksātājiem, kuru gada apgrozījums nav lielāks par līdzvērtīgu summu valsts valūtā pēc valūtas maiņas kursa, kas bijis spēkā to pievienošanās dienā, kā norādīts minētajā pantā. Malta ieviesa eiro 2008. gada 1. janvārī. 
            
            
               Saskaņā ar Direktīvas 2006/112/EK 287. panta 13. punktu Malta var piemērot atbrīvojumu no PVN nodokļa trijām nodokļa maksātāju kategorijām: nodokļa maksātājiem, kuru gada apgrozījums nav lielāks par EUR 37 000 — ja saimnieciskā darbība ir galvenokārt preču piegāde; nodokļa maksātājiem, kuru gada apgrozījums nav lielāks par EUR 24 300 — ja saimnieciskā darbība ir galvenokārt tādu pakalpojumu sniegšana, kuriem ir zema pievienotā vērtība (augsti sākotnējie ieguldījumi); nodokļa maksātājiem, kuru gada apgrozījums nav lielāks par EUR 14 600 — pārējos gadījumos, proti, tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi).
            
            
               Pēc pievienošanās Malta ir izmantojusi šo noteikumu, lai atbalstītu mazos uzņēmumus un veicinātu jaunu uzņēmumu darbības sākšanu. Tas ir izrādījies lietderīgs vienkāršošanas pasākums, jo atceļ daudzas PVN saistības uzņēmumiem, kuru gada apgrozījums ir mazāks par konkrētu summu, kas samazina šo uzņēmumu darbības izmaksas. Tajā pašā laikā ietekme uz ieņēmumiem bija nenozīmīga. Maltas valdība ir apņēmusies turpināt piemērot pasākumus, lai vienkāršotu mazo uzņēmumu saistības atbilstīgi Eiropas Savienības mērķiem attiecībā uz mazajiem uzņēmumiem, kā izklāstīts Komisijas paziņojumā “Vispirms domāt par mazākajiem” — Eiropas Mazās uzņēmējdarbības akts
                  2
               .
            
            
               Šai nolūkā Malta vēlas paaugstināt pašreizējo piemērojamo robežvērtību kategorijai ar viszemāko apgrozījumu, proti, no EUR 14 600 līdz EUR 20 000.
            
            
               Saskaņā ar Maltas iestādēm šāda paaugstināta robežvērtība potenciāli palielinātu to mazo uzņēmumu skaitu, kas reģistrēti MVU vienkāršošanas režīma viszemākajā kategorijā no 15 615 līdz aptuveni 16 504, proti, par aptuveni 5,3 %. Tajā pašā laikā Maltas nodokļu iestādes varētu iedalīt vairāk darbinieku, lai apkarotu krāpšanu PVN jomā.
            
            
               Palielinot robežvērtību personai, kura ir identificējama PVN nolūkā, no EUR 14 000 līdz EUR 20 000, ir paredzēts, ka administratīvais slogs uzņēmumiem, kuri atbilst režīma kritērijiem, un it īpaši mikrouzņēmumiem, pasākuma rezultātā samazināsies, atbrīvojot tos no daudzām PVN saistībām, kas ir parastajā PVN režīmā, piemēram, PVN reģistru glabāšana vai PVN deklarāciju iesniegšana. 
            
            
               Maltas iestādes ir aplēsušas, ka šāda robežvērtības paaugstināšana varētu izraisīt PVN ieņēmumu samazināšanos par aptuveni 0,24 % no kopējiem PVN ieņēmumiem, un tāpēc tai nav būtiskas ietekmes uz valsts ieņēmumiem. Tiek pieņemts, ka šādus nenozīmīgus ieņēmumu zaudējumus kompensēs labāka vispārējā nodokļu noteikumu piemērošana un revīzijas.
            
            
               Personām, kuru apgrozījums nepārsniedz robežvērtību, joprojām būs iespēja reģistrēties kā PVN maksātājiem.
            
            
               •Saskanība ar spēkā esošajiem noteikumiem konkrētajā politikas jomā
            
            
               Līdzīgas atkāpes ir piešķirtas arī citām dalībvalstīm. Beļģijai
                  3
                piešķīra robežvērtību EUR 25 000 apmērā, Luksemburgai
                  4
                – EUR 30 000, Polijai
                  5
                un Igaunijai
                  6
                – EUR 40 000, Lietuvai
                  7
                – EUR 45 000, Latvijai
                  8
                un Slovēnijai
                  9
                – EUR 50 000 un Itālijai
                  10
                – EUR 65 000 un Rumānijai
                  11
                piešķīra robežvērtību EUR 88 500 apmērā.
            
            
               Atkāpēm no PVN direktīvas vienmēr būtu jābūt ar noteiktu beigu termiņu, lai varētu novērtēt to ietekmi. Turklāt pašlaik tiek pārskatīti PVN direktīvas 281.–294. panta noteikumi par īpašu režīmu mazajiem uzņēmumiem. Kā paziņots rīcības plānā PVN jomā
                  12
                un Komisijas 2017. gada darba programmā
                  13
               , Komisijas priekšlikums visaptverošu vienkāršošanas pasākumu veidā ir jāiesniedz līdz 2017. gada beigām.
            
            
               Tāpēc tiek ierosināts atļaut palielināt šo robežvērtību līdz EUR 20 000 maziem uzņēmumiem, kuru saimnieciskā darbība ir galvenokārt tādu pakalpojumu sniegšana, kuriem ir augsta pievienotā vērtība, no 2018. gada 1. janvāra līdz 2020. gada 31. decembrim, vai līdz laikam, kad stājas spēkā direktīva, ar ko groza PVN direktīvas noteikumus par īpašo režīmu maziem uzņēmumiem. 
            
         
         
            
               •Saskanība ar citām Savienības politikas jomām
            
            
               
                  Pasākums ir saskaņā ar Savienības mērķiem, kas saistīti ar mazajiem uzņēmumiem un ir izklāstīti Komisijas paziņojumā “Vispirms domāt par mazākajiem” — Eiropas Mazās uzņēmējdarbības akts
                     14
                  , kurā dalībvalstis tiek aicinātas tiesiskā regulējuma izstrādē ņemt vērā MVU īpatnības un tāpēc vienkāršot spēkā esošo regulējumu.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  PVN direktīvas 395. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro.
               
            
            
               •Proporcionalitāte
            
            
               
                  Šis lēmums attiecas uz atļauju, ko piešķir dalībvalstij pēc tās lūguma, un tas neuzliek nekādus pienākumus.
               
            
            
               Ievērojot atkāpes ierobežoto darbības jomu, īpašais pasākums ir proporcionāls mērķim, proti, vienkāršojumam, kas attiektos uz lielāku skaitu mazo nodokļa maksātāju un uz nodokļu administrāciju.
            
            
               •Instrumenta izvēle
            
            
               Ierosinātais juridiskais instruments: Padomes Īstenošanas lēmums.
            
            
               Citi līdzekļi nebūtu piemēroti, jo saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums tādējādi ir vispiemērotākais instruments, jo to var adresēt atsevišķai dalībvalstij.
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Šā priekšlikuma pamatā ir Maltas lūgums, un tas attiecas tikai uz šo dalībvalsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               Padomes lēmuma priekšlikuma mērķis ir ieviest vienkāršošanas pasākumu, kas atceļ daudzas PVN saistības uzņēmumiem, kuru saimnieciskā darbība ir galvenokārt ir tādu pakalpojumu sniegšana, kuriem ir augsta pievienotā vērtība un zemi sākotnējie ieguldījumi, un gada apgrozījums nav lielāks par EUR 20 000. Tam būs potenciāli pozitīva ietekme uz administratīvā sloga samazināšanu virknei nodokļa maksātāju un, attiecīgi, arī nodokļu administrācijai.
            
         
         
            
               Šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma.
            
            
               4.IETEKME UZ BUDŽETU
            
            
               Priekšlikums neietekmē ES budžetu, jo Malta veiks kompensācijas aprēķinu saskaņā ar Padomes Regulas (EEK, EURATOM) Nr. 1553/89
                  15
                6. pantu.
            
            
               5.CITI ELEMENTI
            
            
               Priekšlikumā ir iekļauta turpināmības klauzula.
            
            
               2017/0361 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Maltas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību,
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  16
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 287. panta 13. punktu Malta var piemērot atbrīvojumu no pievienotās vērtības nodokļa (PVN) trijām nodokļa maksātāju kategorijām: nodokļa maksātājiem, kuru gada apgrozījums nav lielāks par EUR 37 000 — ja saimnieciskā darbība ir galvenokārt preču piegāde; nodokļa maksātājiem, kuru gada apgrozījums nav lielāks par EUR 24 300 — ja saimnieciskā darbība ir galvenokārt tādu pakalpojumu sniegšana, kuriem ir zema pievienotā vērtība (augsti sākotnējie ieguldījumi), un nodokļa maksātājiem, kuru gada apgrozījums nav lielāks par EUR 14 600 — pārējos gadījumos, proti, tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi). 
            
            
               (2)Ar vēstuli, kas Komisijā reģistrēta 2017. gada 22. septembrī, Malta lūdza atļauju no 2018. gada 1. janvāra paaugstināt zemāko robežvērtību no EUR 14 600 līdz EUR 20 000 attiecībā uz tādu pakalpojumu sniegšanu, kuriem ir augsta pievienotā vērtība (zemi sākotnējie ieguldījumi). Ar šādu pasākumu minētie nodokļa maksātāji būtu atbrīvoti no dažiem vai visiem tiem pienākumiem saistībā ar PVN, kuri minēti Direktīvas 2006/112/EK XI sadaļas 2.–6. nodaļā.
            
            
               (3)Saskaņā ar Direktīvas 2006/112/EK 395. panta 2. punktu Komisija informēja pārējās dalībvalstis par Maltas lūgumu, nosūtot vēstuli, kas datēta ar 2017. gada 3. novembri. Ar 2017. gada 7. novembra vēstuli Komisija paziņoja Maltai, ka tās rīcībā ir visa informācija, kas vajadzīga lūguma izskatīšanai.
            
            
               (4)Lūgtā atkāpe ir saskaņā ar mērķiem Komisijas 2008. gada 25. jūnija paziņojumā “Vispirms domāt par mazākajiem” —Eiropas Mazās uzņēmējdarbības akts
                  17
               .
            
            
               (5)Tā kā šim atkāpes pasākumam ir jāsamazina PVN saistības un līdz ar to arī mazo uzņēmumu administratīvais slogs un izmaksas, Maltai būtu jāsaņem atļauja piemērot šo pasākumu ierobežotu laikposmu līdz 2020. gada 31. decembrim. Šis īpašais režīms nodokļa maksātājiem ir fakultatīvs.
            
            
               (6)Direktīvas 2006/112/EK 281. līdz 294. pants, ar ko reglamentē īpašo režīmu mazajiem uzņēmumiem, tiek pārskatīts, tādēļ ir iespējams, ka direktīva, ar ko groza minētos Direktīvas 2006/112/EK noteikumus, stāsies spēkā pirms atkāpes darbības termiņa beigām; tādā gadījumā šo lēmumu vairs nepiemēros. 
            
         
         
            
               (7)Pamatojoties uz Maltas sniegto informāciju robežvērtības paaugstināšanai būs tikai maznozīmīga ietekme uz galapatēriņa posmā iekasēto nodokļu ieņēmumu kopējo summu.
            
            
               (8)Atkāpei nav ietekmes uz Savienības pašu resursiem, ko veido PVN, jo Malta veiks kompensācijas aprēķinu saskaņā ar Padomes Regulas (EEK, EURATOM) Nr. 1553/89
                  18
                6. pantu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 287. panta 13. punkta, Maltas Republikai tiek atļauts atbrīvot no PVN nodokļa maksātājus, kuru saimnieciskā darbība ir galvenokārt tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi) un kuru gada apgrozījums nav lielāks par EUR 20 000.
            
            
               2. pants
            
            
               Šo lēmumu piemēro no 2018. gada 1. janvāra līdz 2020. gada 31. decembrim vai līdz datumam, kad stājas spēkā direktīva, ar ko groza Direktīvas 2006/112/EK 281. līdz 294. pantu par īpašu režīmu mazajiem uzņēmumiem, izvēloties agrāko no datumiem.
            
            
               3. pants
            
            
               Šis lēmums ir adresēts Maltas Republikai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” — Eiropas Mazās uzņēmējdarbības akts, Briselē, 25.6.2008., COM(2008)394 final.
               
               
                  
                     (3)
                  
                        Padomes Īstenošanas lēmums (ES) 2015/2348 (2015. gada 10. decembris), ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 330, 16.12.2015., 51. lpp.).
               
               
                  
                     (4)
                  
                        Padomes Īstenošanas lēmums (ES) 2017/319 (2017. gada 21. februāris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 47, 24.2.2017., 7. lpp.). 
               
               
                  
                     (5)
                  
                        Padomes Īstenošanas lēmums (ES) 2016/2090 (2016. gada 21. novembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 324, 30.11.2016., 7. lpp.).
               
               
                  
                     (6)
                  
                        Padomes Īstenošanas lēmums (ES) 2017/563 (2017. gada 21. marts), ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 80, 25.3.2017., 33. lpp.).
               
               
                  
                     (7)
                  
                        Padomes Īstenošanas lēmums (ES) 2017/1853/ES (2017. gada 10. oktobris), ar kuru groza Īstenošanas lēmumu 2011/355/ES, ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 15. lpp.).
               
               
                  
                     (8)
                  
                        Padomes Īstenošanas lēmums 2014/796/ES (2014. gada 7. novembris), ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 46. lpp.).
               
               
                  
                     (9)
                  
                        Padomes Īstenošanas lēmums (ES) 2015/2089 (2015. gada 10. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 302, 19.11.2015., 107. lpp.).
               
               
                  
                     (10)
                  
                        Padomes Īstenošanas lēmums (ES) 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj arī turpmāk piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11. lpp.).
               
               
                  
                     (11)
                  
                        Padomes Īstenošanas lēmums (ES) 2017/1855 (2017. gada 10. oktobris), ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 19. lpp.).
               
               
                  
                     (12)
                  
                        Komisijas Paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā Ceļā uz vienotu ES PVN zonu – laiks pieņemt lēmumu, Briselē, 7.4.2016., COM(2016)148 final.
               
               
                  
                     (13)
                  
                        Komisijas 2017. gada darba programma “Panākot tādu Eiropu, kas aizsargā, dod iespējas un aizstāv”, Strasbūrā, 25.10.2016., COM(2016)710 final.
               
               
                  
                     (14)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” — Eiropas Mazās uzņēmējdarbības akts, Briselē, 25.6.2008., COM(2008)394 final.
               
               
                  
                     (15)
                  
                        OV L 155, 7.6.1989., 9.–13. lpp.
               
               
                  
                     (16)
                  
                        OV L 347, 11.12.2006., 1. lpp.
               
               
                  
                     (17)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” — Eiropas Mazās uzņēmējdarbības akts, Briselē, 25.6.2008., COM(2008)394 final. 
               
               
                  
                     (18)
                  
                        Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).